Άνχελ Ρομάνο

Ο **Αλφρέδο Άνχελ Ρομάνο** (ισπανικά:  *Alfredo Ángel Romano*, 2 Αυγούστου 1893 – 22 Αυγούστου 1972) ήταν  Ουρουγουανός διεθνής ποδοσφαιριστής, που αγωνιζόταν ως επιθετικός. Ήταν μέλος της πρώτης μεγάλης εθνικής ομάδας της ιστορίας, της Ουρουγουάης, που αναδείχθηκε χρυσή Ολυμπιονίκης στους Ολυμπιακούς Αγώνες του 1924. Αγωνίστηκε στο Κόπα Αμέρικα σε οκτώ διοργανώσεις, κατακτώντας τον τίτλο στις έξι, αριθμός που παραμένει ακατάρριπτο ρεκόρ, τόσο στις διοργανώσεις του Κόπα Αμέρικα, όσο και σε ηπειρωτικές εθνικών ομάδων.

## Βιογραφία

Γεννήθηκε στο Μοντεβιδέο στις 2 Αυγούστου 1893. Οι γονείς του μετακόμισαν όταν ήταν μικρός από το προάστιο Λα Μοντιόλα σε ένα σπίτι κοντά στο Παρκ Σεντράλ. Ως μικρός πήγαινε στις προπονήσεις της Νασιονάλ και όταν μάζευε τη μπάλα που έβγαινε άουτ κατά τη διάρκεια των αγώνων αρνούνταν να τη δώσει πίσω.

Έκανε το ντεμπούτο του στο πρώτη ομάδα της Νασιονάλ στις 11 Σεπτεμβρίου 1910 εναντίον της Σεντράλ στη νίκη με 4–1, σημειώνοντας τρία γκολ. Άλλαξε σύλλογο την επόμενη χρονιά και στη πρώτη του πλήρη αγωνιστική περίοδο  με την ΣΟΡΚΚ κατέκτησε τρεις επίσημους τίτλους. Για δύο χρόνια αγωνίστηκε στην Αργεντινή με τη Μπόκα Τζούνιορς. Εκείνη την εποχή, αντιπροσώπευε την πρώτη μεγάλη διεθνή μεταγραφή στη Νότια Αμερική και έγινε το είδωλο των κατοίκων της Μπόκα. Επανήλθε στη Νασιονάλ το 1915 και αγωνίστηκε για 15 συνεχή χρόνια στο σύλλογο από όπου ξεκίνησε την καριέρα του, συνήθως ως δεύτερος επιθετικός από αριστερά (*left inside forward*). Ήταν ικανός ως οργανωτής, καλός στην επίτευξη τερμάτων αλλά και να μαρκάρει τους πιο γρήγορους επιθετικούς όσο κανένας άλλος. Η σωματική του διάπλαση ήταν σχεδόν ιδανική για ποδοσφαιριστή. Όσοι τον είδαν να παίζει λένε ότι ήταν ικανός να ντριμπλάρει όλους τους αντιπάλους του και να περιμένει να επανέλθουν για να ξεκινήσει ξανά. Είχε το παρατσούκλι «ο τρελός» εξαιτίας αυτών των  ταχυδακτυλουργικών με την μπάλα. Αναδείχθηκε σε ένα από τους καλύτερους ποδοσφαιριστές της εποχής του, σε μια περίοδο που η ομάδα θεωρούταν ως η καλύτερη του κόσμου. Σε 391 επίσημους αγώνες με το σύλλογο, σημείωσε 164 γκολ και κατέκτησε 24 επίσημους τίτλους. 

Με την εθνική ομάδα της Ουρουγουάης αγωνίστηκε σε 70 αγώνες και σημείωσε 28 γκολ (σύμφωνα με την RSSSF 69 συμμετοχές). Έκανε το ντεμπούτο του στις 15 Αυγούστου 1911 με αντίπαλο την Αργεντινή στο Μπουένος Άιρες στη νίκη με 2–0 σημειώνοντας και το πρώτο του γκολ. Με την 69η συμμετοχή του κατέρριψε το ρεκόρ κόσμου διεθνών συμμετοχών που κατείχε ο Ούγγρος Ίμρε Σλόσσερ-Λάκατος. Το διατήρησε για περισσότερο από μια δεκαετία. Ήταν βασικό στέλεχος της Ουρουγουάης στους Ολυμπιακούς Αγώνες του 1924 σημειώνοντας ένα γκολ στον τελικό με αντίπαλο την Ελβετία (αποτέλεσμα 3–0). Όταν πλησίασαν οι Ολυμπιακοί Αγώνες του Παρισιού είχε αρχίσει ήδη να χάνει τα μαλλιά του και κατέφυγε στο λευκό μπερέ με τον οποίο εμφανίζεται σε φωτογραφίες της εποχής. Συμμετείχε σε εννέα διοργανώσεις του Κόπα Αμέρικα (αριθμός που παραμένει ρεκόρ, στη διοργάνωση του 1923 ήταν μέλος της ομάδας αλλά δεν αγωνίστηκε) έχοντας έξι πρώτες θέσεις, έχασε έναν τελικό και τερμάτισε στην τρίτη θέση δύο φορές. Σημείωσε 12 γκολ, ενώ με 23 αγώνες στη διοργάνωση ολοκλήρωσε ως κάτοχος και του αντίστοιχου ρεκόρ αγώνων. Σκόραρε σε πέντε διοργανώσεις, επίδοση ρεκόρ που ξεπεράστηκε τρεις δεκαετίες αργότερα. Δύο φορές ήταν πρώτος σκόρερ της διοργάνωσης, το 1917 με τέσσερα γκολ και το 1920 με τρία γκολ. Στη διοργάνωση του 1920 η Ουρουγουάη κατέκτησε το τρόπαιο για τρίτη φορά σε τέσσερα τουρνουά και ο Ρομάνο ήταν ένας από τους τέσσερις μόλις παίκτες που είχαν συμμετάσχει και στις τρεις νίκες. Κατέκτησε περισσότερους από 50 ομαδικούς τίτλους στην καριέρα του, από τους οποίους οι 34 επίσημοι, διατηρώντας το ρεκόρ κόσμου για σχεδόν μισό αιώνα, όταν και ξεπεράστηκε από τον Πελέ. Οι επτά διεθνείς τίτλοι σε μεγάλες διοργανώσεις τον καθιστούν ως ένα από τους τρεις που έχουν πετύχει κάτι τέτοιο, με τους συμπαίκτες του Έκτορ   Σκαρόνε και Χοσέ Ναζάτσι να έχουν τον ίδιο αριθμό, υπερτερώντας όμως σε παγκόσμιους τίτλους.

## Τίτλοι και διακρίσεις

**ΣΟΡΚΚ**
* Πρωτάθλημα : 1911
* Κύπελλο Τιμής : 1911
* *Honor Cousenier Cup* : 1911

**Νασιονάλ**
* Πρωτάθλημα (8) : 1915, 1916, 1917, 1919, 1920, 1922, 1923 (AUF), 1924 (AUF)
* *Copa de Campeonato Albion* : 1919 
* *Copa de Honor Uruguaya* (3) : 1915, 1916, 1917
* *Copa de Competencia* (4) : 1915, 1919, 1921, 1923
* *Copa León Peyrou* : 1922
* *Copa de Honor Cusenier* (διεθνής τίτλος - 3) : 1915, 1916, 1917
* *Copa Competencia Chevallier Boutell (Tie Cup)* - διεθνής τίτλος) : 1915 
* *Copa Aldao* (Κύπελλο Αλντάο, διεθνής τίτλος - 3) : 1916, 1919, 1920

**Εθνική ομάδα**

* Χρυσό μετάλλιο  Ολυμπιακών Αγώνων : 1924
* Κόπα Αμέρικα (6) : 1916, 1917, 1920, 1923, 1924, 1926

**Ατομικές διακρίσεις**
* Πρώτος σκόρερ Κόπα Αμέρικα (2) : 1917 (4 γκολ), 1920 (3 γκολ)

## Παραπομπές


## Εξωτερικοί σύνδεσμοι

*  

Κατηγορία:Ουρουγουανοί ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές ολυμπιακής ομάδας Ουρουγουάης
Κατηγορία:Ουρουγουανοί Ολυμπιονίκες 
Κατηγορία:Ποδοσφαιριστές Εθνικής Ουρουγουάης
Κατηγορία:Ποδοσφαιριστές στους Θερινούς Ολυμπιακούς Αγώνες 1924
Κατηγορία:Παίκτες νικητές Κόπα Αμέρικα
Κατηγορία:Ποδοσφαιριστές Κλουμπ Νασιονάλ ντε Φούτμπολ
Κατηγορία:Ποδοσφαιριστές Μπόκα Τζούνιορς 
Κατηγορία:Ουρουγουανοί ποδοσφαιριστές στο εξωτερικό